11. รายการระหว่างกัน

11.1 รายการระหว่างกันปี 2551 ประกอบด้วย

11.1.1 รายการระหว่างกันกับบุคคลที่มีผลประโยชน์ร่วม

ในระหว่างปี บริษัทและบริษัทย่อยมีรายการธุรกิจกับบริษัทที่เกี่ยวข้อง (เกี่ยวข้องกันโดยการมีผู้ถือหุ้น
และ/หรือกรรมการร่วมกัน) ได้แก่ บริษัท พรีเมียร์ ฟิชชั่น แคปปิตอล จำกัด บริษัท พรีเมียร์
เอ็นเตอร์ไพรซ์ จำกัด (มหาชน) บริษัท พรีเมียร์ แมนู แฟคเจอริ่ง จำกัด บริษัท พรีเมียร์ เพ็ท
โพรดักส์ จำกัด บริษัท พรีเมียร์ ซีอี จำกัด บริษัท คาลบี้ธนาวัธน์ จำกัด บริษัท พรีเมียร์ รีสอร์ท
กระบี่ จำกัด บริษัท ไอคิวเอ แลบอราทอรี่ จำกัด บริษัท พรีเมียร์ โพรดักส์ จำกัด บริษัท พรีเมียร์
อินเตอร์ ลิสซิ่ง จำกัด บริษัท อิมพีเรียล อีเกิ้ล จำกัด บริษัท แบรนด์ คอนเนคชั่น จำกัด บริษัท
ดาต้าโปร คอมพิวเตอร์ ซิสเต็มส์ จำกัด บริษัท พรีเมียร์ แคปปิตอล (2000) จำกัด บริษัท
เสรีเซ็นเตอร์ แมเนจเมนท์ จำกัด บริษัท เสรี พร็อพเพอร์ตี้ส์ โฮลดิ้ง จำกัด และบริษัท เควี
อีเลคทรอนิกส์ จำกัด ปัจจุบัน (ไตรมาสที่3/2551) บริษัท ไอคิวเอ แลบอราทอรี่ จำกัด
ไม่มีสถานะเป็นบริษัทที่เกี่ยวข้อง เนื่องจากได้มีการจำหน่ายเงินลงทุนในบริษัทให้กับบุคคลภายนอก
และไตรมาสที่ 4/2551 บริษัท เสรีเซ็นเตอร์ แมเนจเมนท์ จำกัด ไม่มีสถานะเป็นบริษัทที่เกี่ยวข้อง
เนื่องจากมีการจำหน่ายเงินลงทุนให้กับบุคคลอื่นทั้งจำนวน
รายการธุรกิจดังกล่าวเป็นไปตามเงื่อนไขทางการค้า
และเกณฑ์ตามสัญญาที่ตกลงกันระหว่างบริษัทและบริษัทเหล่านั้น ซึ่งเป็นไปตามปกติธุรกิจ ได้แก่
รายได้จากการขายสินค้า ดอกเบี้ยรับ กำไรจากการได้รับลดหนี้ เงินปันผลรับ ซื้อสินค้า
ค่าบริหารจัดการจ่าย ค่าใช้จ่ายในการขายและบริหาร
และค่าตอบแทนในการเจรจาโอนสิทธิจากเจ้าหนี้
ซึ่งรายการธุรกิจกับกิจการที่เกี่ยวข้องกันดังกล่าวได้อธิบายไว้ในหมายเหตุประกอบงบการเงินประจำปี
2551 ของบริษัทในหมายเหตุที่ 8

11.1.2 รายการระหว่างบริษัทและบริษัทย่อย

บริษัทมีรายการบัญชีที่เกิดขึ้นกับบริษัทที่เกี่ยวข้องกัน
รายการดังกล่าวเป็นรายการที่เกิดขึ้นเป็นปกติของการดำเนินธุรกิจ ซึ่งได้แก่
รายได้จากการขายสินค้าและบริการ ค่าบริหารจัดการรับ/จ่าย ดอกเบี้ยรับ
ค่าใช้จ่ายในการขายและบริหาร และดอกเบี้ยจ่าย เป็นต้น ซึ่งรายการธุรกิจดังกล่าว
ได้อธิบายไว้ในหมายเหตุประกอบงบการเงินประจำปี 2551 ของบริษัทในหมายเหตุที่ 8

  11.2 มาตรการหรือขั้นตอนการอนุมัติการทำรายการระหว่างกัน

การอนุมัติรายการระหว่างกันของบริษัทและ/หรือบริษัทย่อยมีการปฎิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
โดยการพิจารณาเข้าทำรายการระหว่างกันได้คำนึงถึงผลประโยชน์ของบริษัทและบริษัทย่อยเป็นสำคัญ

ทั้งนี้หากมีรายการระหว่างกันของบริษัทและบริษัทย่อยเกิดขึ้นกับบุคคลที่อาจมีความขัดแย้งทางผลประโยชน์
มีส่วนได้เสียหรืออาจมีความขัดแย้งทางผลประโยชน์ในอนาคต
บริษัทจะให้ผ่านที่ประชุมคณะกรรมการบริษัทที่มีกรรมการตรวจสอบเป็นผู้ให้ความเห็นเกี่ยวกับความจำเป็นและความเหมาะสมของรายการนั้นโดยกรรมการผู้มีส่วนได้เสียไม่มีสิทธิออกเสียงในรายการดังกล่าว
ในกรณีที่คณะกรรมการตรวจสอบไม่มีความชำนาญในการพิจารณารายการระหว่างกันที่อาจเกิดขึ้น
บริษัทจะให้ผู้เชี่ยวชาญอิสระหรือผู้สอบบัญชีของบริษัทเป็นผู้ให้ความเห็นเกี่ยวกับรายการระหว่างกันดังกล่าว
เพื่อนำไปใช้ประกอบการตัดสินใจของคณะกรรมการ หรือผู้ถือหุ้นตามแต่กรณี ทั้งนี้
บริษัทจะเปิดเผยรายการระหว่างกันไว้ในหมายเหตุประกอบงบการเงินที่ได้รับการตรวจสอบจากผู้สอบบัญชีของบริษัท

  11.3 นโยบายหรือแนวโน้มการทำรายการระหว่างกันในอนาคต

บริษัทและ/หรือบริษัทย่อยคาดว่าในอนาคตจะยังคงมีรายการระหว่างกันเกิดขึ้นอีก
ซึ่งเป็นไปตามลักษณะการประกอบธุรกิจปกติหรือสนับสนุนธุรกิจปกติ ได้แก่
การซื้อสินค้าเพื่อนำไปจำหน่ายต่อ การตัดจ่ายสิทธิการเช่า
การรับบริการตามสัญญาบริการซึ่งเป็นสัญญาประกอบการเช่าพื้นที่สำนักงาน
การว่าจ้างบริหารตามสัญญาว่าจ้างบริหารและให้คำปรึกษาธุรกิจ
การรับบริการตามสัญญารับบริการด้านเทคโนโลยีสารสนเทศ
การเช่ารถยนต์เพื่อใช้ในการประกอบธุรกิจ และการขายลดลูกหนี้การค้า เป็นต้น
ซึ่งรายการระหว่างกันทั้งหมดจะเกิดขึ้นตามความจำเป็นและเพื่อประสิทธิภาพในการดำเนินธุรกิจภายในกลุ่มบริษัท
โดยมีการกำหนดนโยบายการคิดราคาระหว่างกันอย่างชัดเจน
ตามราคาและเงื่อนไขตลาดที่เหมาะสม และเป็นธรรม โดยคำนึงถึงผลประโยชน์ของบริษัทเป็นสำคัญ
ทั้งนี้คณะกรรมการตรวจสอบของบริษัทจะสอบทานรายการระหว่างกันที่เป็นรายการธุรกิจปกติหรือสนับสนุนธุรกิจปกติเป็นรายไตรมาส

การให้กู้ยืมระหว่างบริษัทและบริษัทย่อยยังคงเกิดขึ้นตามความจำเป็น
เพื่อประโยชน์ในการดำเนินธุรกิจและใช้เป็นเงินทุนหมุนเวียน โดยมีการทำสัญญา
และกำหนดเงื่อนไขที่ชัดเจนและเป็นธรรม
ทั้งนี้ในอนาคตบริษัทและบริษัทย่อยไม่มีนโยบายให้กู้ยืมเงินระหว่างกันกับบุคคลที่อาจมีความขัดแย้งทางผลประโยชน์
สำหรับรายการระหว่างกันอื่นๆที่ไม่ใช่รายการธุรกิจปกติที่อาจเกิดขึ้นในอนาคต
ขึ้นกับเหตุผลและความจำเป็นของบริษัท โดยจะคำนึงถึงผลประโยชน์ของบริษัทเป็นสำคัญ
ซึ่งบริษัทมีนโยบายให้คณะกรรมการตรวจสอบเป็นผู้พิจารณา
และให้ความเห็นต่อรายการดังกล่าวก่อนที่บริษัทจะเข้าทำรายการนั้น

ทั้งนี้ รายการระหว่างกันที่อาจก่อให้เกิดความขัดแย้งทางผลประโยชน์ที่อาจเกิดขึ้นในอนาคตนั้น
คณะกรรมการบริษัทจะต้องปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์และข้อบังคับ
ประกาศ คำสั่ง หรือข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
รวมตลอดถึงการปฏิบัติตามข้อกำหนดเกี่ยวกับการเปิดเผยข้อมูลการทำรายการเกี่ยวโยงและการได้มาหรือจำหน่ายทรัพย์สินของบริษัทและบริษัทย่อย
รวมทั้งปฏิบัติตามมาตรฐานการบัญชีที่กำหนดโดยสมาคมนักบัญชีและผู้สอบบัญชีรับอนุญาตแห่งประเทศไทย